Anders Fogh Rasmussen (V), 2005-03-01:
Der skal være folkeafstemning om den nye EUforfatningstraktat tirsdag den 27. september.
Regeringen vil klart anbefale et ja til den nye traktat.
Der er fem stærke grunde til, at regeringen vil anbefale et ja til traktaten.
For det første behøver vi et nyt sæt spilleregler for samarbejdet mellem de 25 EU-lande.
Det siger sig selv, at der er forskel på at være 15 omkring bordet og at være 25 omkring bordet.
Vi skal sikre, at også det udvidede EU bliver en succes, og derfor skal vi sikre, at der også i fremtiden på en effektiv måde kan træffes beslutninger, og den nye traktat indebærer, at det bliver nemmere at træffe beslutninger, også selv om vi i fremtiden bliver flere lande end de 15, vi har kendt hidtil.
Det var under dansk formandskab, at vi fik udvidet EU fra 15 til 25 medlemmer.
Vi skal være med til at sikre, at den udvidelse bliver en succes, og derfor et ja til traktaten.
For det andet gør den nye EU-traktat det meget klart, hvad EU er, men også hvad EU ikke er.
Traktaten understreger, at EU er et samarbejde mellem selvstændige nationalstater.
Det bliver i den forbindelse også slået fast som noget selvfølgeligt, at ethvert land til enhver tid kan melde sig ud af EU.
Det er godt og nyttigt, at det bliver slået fast i den nye traktat.
For det tredje indebærer den nye traktat en god beskrivelse af arbejdsdelingen mellem EU og medlemslandene.
Det bliver gjort klart, hvor EU har kompetence, men også hvor EU ikke har kompetence.
Og det bliver slået fast i traktaten, at EU naturligvis kun har kompetence på de områder og i det omfang, hvor de nationale medlemsstater har overladt kompetence til EU.
Mere åbenhed er en god ting – vi har ønsket det fra dansk side – og den er mere demokratisk, ikke blot fordi Europa-Parlamentet får mere medindflydelse, men også fordi de nationale parlamenter får større indflydelse på de beslutninger, der træffes i EU, bl.a. når det gælder overholdelsen af nærhedsprincippet.
Vi har fra dansk side ønsket, at de nationale parlamenter, herunder Folketinget, får mere indflydelse på udviklingen i EU, og det bliver opfyldt med den nye traktat.
Det er den fjerde grund til, at regeringen så stærkt anbefaler et ja til traktaten.
Endelig for det femte indeholder den nye traktat redskaber, der gør det nemmere at formulere en fælles udenrigspolitisk linje mellem EU-landene og gør det nemmere at overholde en sådan fælles linje.
Vi har som et lille land en stærk interesse i, at vi får nemmere ved at fastlægge fælles holdninger i udenrigspolitikken, for ellers er det bare de store lande, der sætter dagsordenen.
Men ved at styrke de instrumenter, der bruges til at formulere fælles holdninger, bliver der større sikkerhed for, at vi europæere kan stå samlet og tale med én stemme på den internationale scene, og det har vi brug for i de kommende år.
Også på det punkt udgør den nye traktat en bedre ramme end den gamle traktat.
Af disse fem grunde anbefaler regeringen et klart ja til traktaten, når vi skal stemme den 27. september.
Så kan jeg i øvrigt oplyse, at regeringen vil indkalde alle Folketingets partier til et møde på torsdag, hvor vi så i fællesskab kan drøfte, hvordan rammerne skal være for kampagnen frem til folkeafstemningen den 27. september, bl.a. den økonomiske ramme, hvilke midler der skal stilles til rådighed, hvordan de skal fordeles, og spørgsmålet om oplysningsmateriale og andre ting.
Det vil vi drøfte med alle Folketingets partier på et møde torsdag, og så håber jeg, at vi på den måde kan få skabt en god ramme for en debat forud for afstemningen den 27. september.
Nu er det i hvert fald sikret, at der bliver god tid til debatten.